SEAFCO คาดงานใหม่ทั้งปีอยู่ที่ 2 พันลบ.มี Valuation ถูกกว่าผู้รับเหมาฯ ขนาดใหญ่
บล.ธนชาต มองว่าราคา SEAFCO ได้ปรับลดลงตอบรับโครงการลงทุนภาครัฐที่ล่าช้าไปแล้ว ขณะที่คงประมาณการงานใหม่ทั้งปี 58 ที่ 2,000 ล้านบาท เติบโต 25% จากปี 57 ที่ 1,600 ล้านบาท ทั้งนี้แนะนำ “ซื้อ” SEAFCO ด้วยเป้าหมายพื้นฐาน 13 บาท 
10 ส.ค. 2558

บล.ธนชาต ระบุในบทวิเคราะห์ (10 ส.ค.) ว่าราคาหุ้น บริษัท ซีฟโก้ จำกัด (มหาชน) หรือ SEAFCO ปรับลดลงตอบรับโครงการลงทุนภาครัฐฯ ที่ล่าช้าไปแล้ว ทั้งนี้แนะนำ “ซื้อ” ด้วยเป้าหมายพื้นฐาน 13 บาท (ปรับลดลงจาก 15.0 บาท) ด้วยปัจจัยสนับสนุนจาก 1) ราคาหุ้นปรับลดลง 20% จากจุดสูงสุดช่วงต้นปี ตอบรับการลงทุนโครงสร้างพื้นฐานที่ล่าช้าไปแล้ว ขณะที่คาดการณ์โครงการลงทุนโครงสร้างพื้นฐานจะเริ่มเร่งตัวขึ้นตั้งแต่ ส.ค.นี้เป็นต้นไป จากการเปิดขายซองประมูลรถไฟรางคู่ คลอง 19 – แก่งคอย
2) แม้ปรับประมาณการกำไรลง 30-31% ในปี 58-59 แต่ SEAFCO ยังเป็นผู้รับเหมาฯ ที่มี Valuation ถูกกว่าผู้รับเหมาฯ ขนาดใหญ่อย่าง บริษัท ช.การช่าง จำกัด (มหาชน) หรือ CK และบริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน)หรือSTEC ถึง 38-43% ในปี 58-59
3) ตั้งแต่ต้นปีได้งานแล้ว 1 พันล้านบาท และคงประมาณการงานใหม่ทั้งปี 58 ที่ 2,000 ล้านบาท เติบโต 25% จากปี 57 ที่ 1,600 ล้านบาท